DA Den Europæiske Unions Tidende L 74/8

KOMMISSIONENS FORORDNING (EU) 2016/403

af 18. marts 2016

om udbygning af Europa-Parlamentets og Rådets forordning (EF) nr. 1071/2009 for så vidt angår klassificering af alvorlige overtrædelser af Unionens regler, som kan medføre, at en vejtransportvirksomhed ikke opfylder vandelskravet, og om ændring af bilag III til Europa-Parlamentets og Rådets direktiv 2006/22/EF

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 1071/2009 af 21. oktober 2009 om fælles regler om betingelser for udøvelse af vejtransporterhvervet og om ophævelse af Rådets direktiv 96/26/EF (1), særlig artikel 6, stk. 2,

under henvisning til Europa-Parlamentets og Rådets direktiv 2006/22/EF af 15. marts 2006 om minimumsbetingelser for gennemførelse af Rådets forordninger (EØF) nr. 3820/85 og (EØF) nr. 3821/85 om bestemmelser på det sociale område inden for vejtransport og om ophævelse af Rådets direktiv 88/599/EØF (2), særlig artikel 9, stk. 3, og

ud fra følgende betragtninger:

(1) Ifølge artikel 6, stk. 2, litra b), i forordning (EF) nr. 1071/2009 skal Kommissionen opstille en liste over, hvilke kategorier, hvilke typer og hvilken grovhed af alvorlige overtrædelser der ud over overtrædelserne i forordningens bilag IV kan indebære, at en vejtransportvirksomhed ikke længere opfylder vandelskravet.

(2) Med henblik herpå skal Kommissionen definere grovheden af overtrædelserne i forhold til risikoen for, at de medfører alvorlig livsfare eller fare for alvorlig tilskadekomst, og fastsætte den påkrævede hyppighed, hvorefter gentagne overtrædelser anses for grovere.

(3) Listen over kategorier, typer og grovhed af alvorlige overtrædelser skal omfatte overtrædelser af Unionens regler inden for de områder, der er fastsat i artikel 6, stk. 1, litra b), i forordning (EF) nr. 1071/2009.

(4) Medlemsstaterne bør tage højde for oplysninger om disse overtrædelser, når de fastsætter prioriteter for målrettede kontroller af virksomheder, der er klassificeret i en højere risikoklasse, jf. artikel 12, stk. 1, i forordning (EF) nr. 1071/2009.

(5) De foranstaltninger, der skal vedtages, er nødvendige for at sikre gennemsigtighed, rimelighed og retssikkerhed i vurderingen af overtrædelsernes alvor og deres betydning for, at en transportvirksomhed eller en transportleder ikke længere opfylder vandelskravet.

(6) Det er imidlertid medlemsstatens kompetente myndigheds ansvar at udføre en fuldstændig national administrativ procedure for at fastsætte, om ikke-opfyldelse af vandelskravet vil være en forholdsmæssig reaktion i den enkelte sag. En sådan national undersøgelsesprocedure skal, hvis det er hensigtsmæssigt, omfatte kontrol på stedet af den berørte virksomhed. I vurderingen af opfyldelse af vandelskravet skal medlemsstaten tage virksomhedens, dens lederes og enhver anden relevant persons adfærd i betragtning.

(7) Den harmoniserede kategorisering af alvorlige overtrædelser bør danne grundlag for at udbygge det nationale system for risikoklassificering, som medlemsstaterne har indført i henhold til artikel 9 i direktiv 2006/22/EF, således at det omfatter alle alvorlige overtrædelser af Unionens transportregler, jf. artikel 6, stk. 1, litra b), i forordning (EF) nr. 1071/2009, som kan medføre, at en vejtransportvirksomhed eller transportleder ikke opfylder vandelskravet.

(8) Det fastsættes ligeledes i artikel 16, stk. 2, i forordning (EF) nr. 1071/2009, at medlemsstaterne senest fra den 1. januar 2016 skal medtage disse alvorlige overtrædelser i det nationale elektroniske register. Den harmoniserede kategorisering af overtrædelser er følgelig et vigtigt skridt frem mod at sikre, at virksomhederne har lige konkurrencevilkår, at håndhævelsen af reglerne er mere harmoniseret, og at systemet for informationsudveksling under det europæiske register for vejtransportvirksomheder fungerer effektivt.

(9) Det er i gennemsigtigheden og den fair konkurrences interesse at fastsætte en fælles metode til beregning af den påkrævede hyppighed, hvorefter den kompetente myndighed i etableringsmedlemsstaten anser gentagne overtrædelse for grovere. Sådanne gentagne overtrædelser kan føre til iværksættelse af den nationale administrative procedure, som beror på den kompetente myndigheds vurdering, og som kan medføre, at en vejtransportvirksomhed ikke længere opfylder vandelskravet.

(10) Generelt bør hyppigheden fastsættes ved at tage højde for overtrædelsens alvor og varighed og det gennemsnitlige antal chauffører. Den skal ses som en maksimumstærskel, men samtidig skal medlemsstaterne have mulighed for at anvende lavere tærskler i henhold til deres nationale administrative procedure for vurdering af opfyldelse af vandelskravet.

(11) For at sikre juridisk sammenhæng og gennemsigtighed er det også nødvendigt at ændre bilag III til direktiv 2006/22/EF ved at ændre alvorsgraden for visse overtrædelser, som er fastsat i dette bilag i overensstemmelse med listen over de alvorligste overtrædelser i bilag IV til forordning (EF) nr. 1071/2009.

(12) Listen over kategorier, typer og grovhed af alvorlige overtrædelser er fastsat i samråd med medlemsstaterne og EU-interessenter, hvor vurderingen af alvorsgraden er baseret på bedste praksis og erfaringer inden for håndhævelse af de pågældende lovgivningsmæssige bestemmelser i medlemsstaterne. De alvorligste overtrædelser oplistet i bilag IV til forordning (EF) nr. 1071/2009 har udgjort den øverste tærskelværdi for vurderingen af alvorsgraden af andre relevante overtrædelser.

(13) Foranstaltningerne i denne forordning er i overensstemmelse med udtalelse fra det udvalg for vejtransport, der er nedsat ved artikel 18, stk. 1, i Rådets forordning (EØF) nr. 3821/85 (3) —

VEDTAGET DENNE FORORDNING:

Artikel 1

1. Denne forordning fastsætter en fælles liste over kategorier, typer og grovhed af alvorlige overtrædelser af Unionens regler inden for kommerciel vejtransport som fastsat i bilag I til denne forordning, som ud over de overtrædelser, der er fastsat i bilag IV til forordning (EF) nr. 1071/2009, kan medføre, at en vejtransportvirksomhed ikke længere opfylder vandelskravet.

2. Denne forordning fastsætter den maksimale påkrævede hyppighed, hvorefter gentagne overtrædelser anses for grovere, ved at tage højde for antallet af chauffører, der anvendes til de transportaktiviteter, som transportlederen forvalter, jf. bilag II.

3. Medlemsstaterne skal tage højde for informationer om de alvorlige overtrædelser i stk. 1 og 2 i forbindelse med den nationale administrative procedure for vurdering af opfyldelse af vandelskravet.

Artikel 2

Bilag III til direktiv 2006/22/EF ændres som angivet i bilag III til denne forordning.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder anvendelse fra den 1. januar 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. marts 2016. På Kommissionens vegne Jean-Claude JUNCKER Formand

(1) EUT L 300 af 14.11.2009, s. 51.

(2) EUT L 102 af 11.4.2006, s. 35.

(3) Rådets forordning (EØF) nr. 3821/85 af 20. december 1985 om kontrolapparatet inden for vejtransport (EFT L 370 af 31.12.1985, s. 8).

BILAG II Hyppighed af de alvorlige overtrædelser 1. De alvorlige (SI — Serious Infringements) og de meget alvorlige (VSI — Very Serious Infringements) overtrædelser oplistet i bilag I skal, når de konstateres flere gange, betragtes som mere alvorlige af den kompetente myndighed i etableringsmedlemsstaten. Når hyppigheden af de gentagne overtrædelser beregnes, skal medlemsstaterne tage højde for følgende faktorer: a) overtrædelsens alvor (SI eller VSI) b) varighed (mindst 12 måneder fra datoen for en kontrol) c) antal chauffører, der anvendes til de transportaktiviteter, som transportlederen forvalter (årligt gennemsnit). 2. Under hensyntagen til risikoen for at medføre fare for trafiksikkerheden bør den maksimale hyppighed for overtrædelser, hvorefter de anses for grovere, fastsættes som følger: 3 SI/pr. chauffør/pr. år = 1 VSI 3 VSI/pr. chauffør/pr. år = iværksættelse af en national procedure om opfyldelse af vandelskravet. 3. Antallet af overtrædelser pr. chauffør pr. år er et gennemsnitligt tal, der beregnes ved at dividere det samlede antal overtrædelser med samme alvorsgrad (SI eller VSI) med det gennemsnitlige antal chauffører, som har været ansat det pågældende år. Formlen til beregning af hyppighed sætter en maksimumtærskel for hyppigheden af alvorlige overtrædelser, hvorefter overtrædelserne anses for grovere. Medlemsstaterne kan fastsætte lavere tærskler, hvis det er planlagt i deres nationale administrative procedure for vurdering af opfyldelse af vandelskravet.